《送张县令赴任符离》
元代·杨弘道

兴定纪年后，治道日修饬。县令选尤重，非人莫轻得。

东陲控淮泗，隐见吴山碧。尝获白兔瑞，贺书出韩笔。

百里今付君，阳关歌祖席。和风翻行裾，花光照长陌。

十年宿重兵，涉春微雨泽。鲸鲵虽陆死，馀孽尚狼藉。

二事俱可忧，军食与民力。君名在兰省，安能淹此职。

勿谓不久留，而遗后人责。常思君子居，一日必加葺。

作者简介：淄川人，字叔能，号素庵。气高古，不事举业，磊落有大志。文章极自得之趣。有《小亨集》。